b'\n_START_ARTICLE_\nDet kinesiske maritime tollvesen\n_START_PARAGRAPH_\nDet kinesiske maritime tollvesen (kinesisk: \xe4\xb8\xad\xe5\x9b\xbd\xe6\xb5\xb7\xe5\x85\xb3\xe6\x80\xbb\xe7\xa8\x8e\xe5\x8a\xa1\xe5\x8f\xb8; f\xc3\xb8r 1912: Det keiserlige maritime tollvesen, \xe5\xa4\xa7\xe6\xb8\x85\xe7\x9a\x87\xe5\xae\xb6\xe6\xb5\xb7\xe5\x85\xb3\xe6\x80\xbb\xe7\xa8\x8e\xe5\x8a\xa1\xe5\x8f\xb8) var et kinesisk regjeringsorgan for skatteinnkreving og informasjonsinnhentelse. Det ble opprettet i 1854 og bestod som en enhet til 1949 da det fortsatte videre i hver sin versjon i b\xc3\xa5de Republikken Kina (p\xc3\xa5 Taiwan) og i Folkerepublikken Kina.\n_START_SECTION_\nOrganisasjon\n_START_PARAGRAPH_\nP\xc3\xa5 de h\xc3\xb8yere niv\xc3\xa5er var tollvesenet stort sett ledet av utlendinger, skj\xc3\xb8nt det var den kinesiske regjering som var overordnet instans. Tollvesenet kom i stand idet utenlandske konsuler i Shanghai etablerte vesenet i 1854 for \xc3\xa5 innkreve de maritime handelsavgifter som de kinesiske myndigheter ikke hadde klart \xc3\xa5 innkreve p\xc3\xa5 grunn av Taipingoppr\xc3\xb8ret. Organisasjonen ble elevert til regjeringsorgan i 1859. Dets oppgaver vokste raskt til ogs\xc3\xa5 \xc3\xa5 omfatte innenlands skatteinnkreving, postvesen, havne- og elvevesen, fyrvesen, v\xc3\xa6rmelding og anti-smugler-tiltak. Tollvesenet kartla og politibevoktet den kinesiske kyst og Yangtzeelven. Den bedrev l\xc3\xa5neforhandlinger, valutareform og \xc3\xb8konomisk og finansiell styring. Det publiserte m\xc3\xa5nedlige handelsoversikter, en regul\xc3\xa6r serie navigasjonshjelpemidler, og rapporter om v\xc3\xa6ret og medisinske anliggender. Det representerte ogs\xc3\xa5 Kina p\xc3\xa5 over tyve verdensutstillinger, drev flere utdannelsesinstitusjoner og utf\xc3\xb8rte enkelte diplomatiske \xc3\xa6render. _NEWLINE_Briter dominerte tollvesenets utenlandske stab, men blant de ansatte var det ogs\xc3\xa5 en god del tyskere, amerikanere, franskmenn og \xe2\x80\x93 etterhvert \xe2\x80\x93 japanere. En nordmann var ogs\xc3\xa5 h\xc3\xb8yt oppe i systemet: Johan Wilhelm Normann Munthe. Kinesere begynte \xc3\xa5 bli forfremmet til ledende stillinger fra og med 1929.'